b'\n_START_ARTICLE_\nLyn\xc3\xa6s Junior\n_START_PARAGRAPH_\nLyn\xc3\xa6s Junior er en dansk bygget og dansk konstrueret sejlb\xc3\xa5d p\xc3\xa5 14 fod (4,2 meter)._NEWLINE_Kendskabet til Lyn\xc3\xa6sjollen kan f\xc3\xb8res tilbage til ca. 1820, hvor lods Ole Jensen, Frederikssund, byggede en helt enest\xc3\xa5ende s\xc3\xb8dygtig og velsejlende jolletype. S\xc3\xa6rkendetegnet var ogs\xc3\xa5 dengang dens karakteristiske rundgattede agterst\xc3\xa6vn og store bredde, som gjorde, at den bjergede sig helt fantastisk, uanset hvorfra s\xc3\xb8en kom. Efter en katastrofal orkan i 1852, hvor mange fiskere satte livet til, byggede Ole Jensen en serie fiskerb\xc3\xa5de efter Lyn\xc3\xa6sjollens principper, glimrende sejlere og utroligt s\xc3\xb8g\xc3\xa5ende. P\xc3\xa5 denne m\xc3\xa5de blev den lille jolle moder til de store fiskeb\xc3\xa5de._NEWLINE_En af Ole Jensens dygtigste l\xc3\xa6rlinge, Peter Madsen, begyndte senere for sig selv i Lyn\xc3\xa6s og byggede mange s\xc3\xb8dygtige fart\xc3\xb8jer til Kattegatsfiskeri. Hans s\xc3\xb8nner, herunder b\xc3\xa5debygger Christian Madsen, f\xc3\xb8rte traditionerne videre og byggede Lyn\xc3\xa6sjoller uden tegninger og skabeloner, men med kunsth\xc3\xa5ndv\xc3\xa6rkerens \xc3\xb8jem\xc3\xa5l, dygtighed og erfaring. Mange har fors\xc3\xb8gt at g\xc3\xb8re ham kunsten efter, men i de fleste tilf\xc3\xa6lde har resultatet dog savnet det \xc3\xa6gte s\xc3\xa6rpr\xc3\xa6g._NEWLINE_Omkring 1960 var der formentlig 7 \xe2\x80\x93 800 Lyn\xc3\xa6sjoller i Skandinavien, men derefter var udbredelsen st\xc3\xa6rkt aftagende, utvivlsomt p\xc3\xa5 grund af for f\xc3\xa5 specialister og for kostbar fremstilling. I slutningen af 1960\'erne kom der atter gang i produktionen, idet Lyn\xc3\xa6s B\xc3\xa5dev\xc3\xa6rft gik over til at benytte glasfiber. Ved at tage hensyn til is\xc3\xa6r forskellen i materialernes v\xc3\xa6gt og lytte til Christian Madsen r\xc3\xa5d lykkedes det at kombinere b\xc3\xa5dens s\xc3\xb8dygtighed med glasfiberens fordele med hensyn til holdbarhed, t\xc3\xa6thed og nem vedligeholdelse. S\xc3\xa5 det gamle ordsprog blandt fiskerne i Lyn\xc3\xa6s g\xc3\xa6lder stadig: "N\xc3\xa5r man ikke kan klare sig p\xc3\xa5 fjorden i en Lyn\xc3\xa6sjolle, er det overhovedet umuligt at v\xc3\xa6re der i en jolle".'